Predkladacia správa

Predkladaný materiál návrh „Dlhodobého zámeru štátnej vednej a technickej politiky do roku 2015“ (ďalej len „dlhodobý zámer“) bol vypracovaný na základe § 10 ods. 3 písm. a) zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a na základe plnenia úlohy vypracovať „Dlhodobý zámer národnej vednej a technickej politiky do roku 2015“ vyplývajúcej z „Národného programu reforiem Slovenskej republiky na roky 2006 – 2008“, časť Mikroekonomická politika – Veda, výskum a inovácie.

Materiál vypracovalo Ministerstvo školstva SR (ďalej len „ministerstvo“) v spolupráci s expertnou pracovnou komisiou (ďalej len „EPK“) vytvorenou za účelom vypracovania predmetného materiálu. Členmi EPK boli odborníci navrhnutí:
-	podpredsedom vlády pre vedomostnú spoločnosť, Ministerstvom financií SR, Ministerstvom hospodárstva SR, Ministerstvom pôdohospodárstva SR, Ministerstvom životného prostredia SR, Ministerstvom výstavby a regionálneho rozvoja,
-	Slovenskou rektorskou konferenciou, Radou vysokých škôl, Slovenskou akadémiou vied, Slovenskou akadémiou pôdohospodárskych vied, Zväzom priemyselných výskumných  a vývojových organizácií, Zväzom priemyslu Slovenska, Republikovou úniou zamestnávateľov, Asociáciou zamestnávateľských zväzov a združení SR,
-	Úradom Bratislavského samosprávneho kraja, Úradom Trnavského samosprávneho kraja, Úradom Trenčianskeho samosprávneho kraja, Úradom Žilinského samosprávneho kraja, Úradom Banskobystrického samosprávneho kraja, Úradom Nitrianskeho samosprávneho kraja, Úradom Prešovského samosprávneho kraja, Úradom Košického samosprávneho kraja, 
ktorí boli nominovaní na základe požiadavky z listu podpredsedu vlády SR a ministra školstva zo dňa 17. októbra 2006. 

K obsahu materiálu:

Základné požiadavky na obsah materiálu sú zadefinované v § 5 ods. 1 zákona č. 172/2005 Z. z. a stanovujú, že dlhodobý zámer je dokument, ktorý obsahuje základné zámery a ciele v oblasti výskumu a vývoja vrátane zámerov a cieľov v oblasti rozvoja ľudských zdrojov vo výskume a vývoji, tém štátnych programov výskumu a vývoja a tém štátnych programov rozvoja infraštruktúry výskumu a vývoja a zámerov a cieľov v oblasti medzinárodnej vedecko-technickej spolupráce.
V § 5 ods. 2 zákona 172/2005 Z. z. je ďalej ustanovené, že dlhodobý zámer sa vypracúva na päť až desať rokov a obsahuje aj plán finančného zabezpečenia aktivít, ktoré pokrýva. V Národnom programe reforiem SR na roky 2006 – 2008 bolo stanovené, že dlhodobý zámer má byť vypracovaný v časovom horizonte do roku 2015. Finančné krytie aktivít dlhodobého zámeru sa vypracováva prostredníctvom „Národného programu rozvoja vedy a techniky“, ktorý je rozpočtovým programom v rámci štátneho rozpočtu (podľa §5 ods. 3 zákona 172/2005 Z. z.) a je alokovaný v rozpočtovej kapitole ministerstva.

Obsah materiálu pozostáva z častí: koordinácia vedy a techniky, infraštruktúra výskumu a vývoja, systémové priority výskumu a vývoja, vecné priority výskumu a vývoja (vrátane tém štátnych programov), podpora vedy a techniky, rámcový model organizácie podpory vedy a techniky v SR do roku 2015, medzinárodná vedecko-technická spolupráca, hodnotenie výskumu a vývoja, popularizácia vedy a techniky, monitorovanie štátnej vednej a technickej politiky. 
Zámery a ciele navrhnuté v dlhodobom zámere vychádzajú zo SWOT analýzy stavu vedy a techniky v Slovenskej republike, ktorá je v Prílohe 1.
V časti „Koordinácia vedy a techniky“ sú navrhnuté zámery a ciele, ktoré prispejú k efektívnejšiemu fungovaniu celého systému vedy a techniky v SR a jeho aktívnejšiemu zapájaniu sa do procesov hospodárskeho s spoločenského rozvoja krajiny. Navrhované zámery a ciele vychádzajú z poznania stavu riešenia tohto problému v porovnateľných krajinách EÚ.
V časti „Infraštruktúra výskumu a vývoja“ navrhnuté zámery a ciele majú prispieť k zlepšeniu stavu v oblasti ľudských zdrojov vo výskume a vývoji a v technickej infraštruktúre výskumu a vývoja. Plnenie zámerov a cieľov v tejto oblasti bude v období rokov 2007 – 2013 zabezpečované aj z  Európskeho sociálneho fondu (ďalej len „ESF“) a Európskeho fondu regionálneho rozvoja (ďalej len „ERDF“). 
V časti „Systémové priority výskumu a vývoja“ sú zadefinované základné priority, ktoré sú nevyhnutné pre fungovanie systému vedy a techniky  ako celku v SR do roku 2015.
V časti „Vecné priority výskumu a vývoja“ je uvedený návrh vecných priorít výskumu a vývoja pre stanovenie tém štátnych programov výskumu a vývoja, pre Agentúru na podporu výskumu a vývoja a pre čerpanie prostriedkov štrukturálnych fondov. V Prílohe 3 sú uvedené zdôvodnenia potreby priorít a východiská pre ich identifikovanie.
 V časti „Podpora vedy a techniky“ boli zámery a ciele navrhované súčasne v súlade s požiadavkami Lisabonskej stratégie a reálnymi možnosťami štátneho rozpočtu a poznania trendu celkových výdavkov vynakladaných na vedu a techniku za posledných desať rokov. Dôležitými zdrojmi, ktoré spôsobia výrazný nárast celkových výdavkov na vedu a techniku v rokoch 2007 – 2013 budú prostriedky štrukturálnych fondov ESF a ERDF. 
V časti „Rámcový model organizácie financovania vedy a techniky v SR do roku 2015“ sú transparentným spôsobom popísané základné toky prostriedkov z jednotlivých zdrojov podpory, formy podpory výskumu a vývoja a tiež rámcové pravidlá a kritériá, ktoré budú musieť tieto formy podpory spĺňať,  komplementarita spájania niektorých zdrojov podpory.
V časti „Medzinárodná vedecko-technická spolupráca“ zámery a ciele vychádzajú zo skutočnosti, že účasť Slovenska v medzinárodných centrách výskumu, rámcových programoch EÚ pre výskum, technický rozvoj a demonštrácie, účasť na riešení projektov medzinárodnej vedecko-technickej spolupráce vyplývajúcej z podpísaných dvojstranných a mnohostranných dohôd o vedecko-technickej spolupráci kladie vysoké nároky na zabezpečenie prostriedkov štátneho rozpočtu. Z uvedeného dôvodu bude dôslednejšie požadované vykazovanie ekonomických a spoločenských prínosov účasti slovenských organizácií výskumu a vývoja vo všetkých druhoch medzinárodnej vedecko-technickej spolupráce.  
V časti „Hodnotenie výskumu a vývoja“ stanovovanie zámerov a cieľov vychádzalo z poznania hodnotenia výskumu a vývoja v iných starých členských krajinách EÚ a požiadavky Európskej komisie hodnotiť oblasť výskumu a vývoja rovnakými kritériami aj v nových členských krajinách EÚ. Sumárne spracované ukazovatele pre takéto hodnotenie sú uvedené v Prílohe 5 k materiálu a vychádzajú z porovnávacej štúdie Technologického centra Akadémie vied Českej republiky „Ukazovatele hodnotenia výskumu a vývoja vo svete a v Českej republike“ spracovanej v roku 2004. 
V časti „Popularizácia vedy a techniky“ stanovenie cieľov a zámerov vychádza z materiálu ministerstva „Stratégia popularizácie vedy a techniky v spoločnosti“, ktorá bola schválená vládou SR uzn. č. 103 dňa 7.2. 2007.
V časti „Monitorovanie štátnej vednej a technickej politiky“ je stanovený cieľ, ktorý v plnej miere akceptuje požiadavku Európskej komisie permanentne sledovať prostredie pre plnenie zámerov a cieľov štátnej vednej a technickej politiky a na základe výsledkov monitorovania aktualizovať jej ciele a zámery v súlade s meniacimi sa podmienkami prostredia nielen na národnej úrovni ale aj v rámci EÚ. 

Vzhľadom k tomu, že dlhodobý zámer stanovuje ciele a zámery vednej a technickej politiky Slovenskej republiky na 9 rokov, bude potrebné k nemu vypracovať dve stratégie,  jednu na obdobie do roku 2010, v ktorom skončí platnosť Programového vyhlásenia vlády SR a druhú na obdobie 2011 – 2015. V stratégiách bude konkretizované plnenie cieľov dlhodobého zámeru a stanovený presný vecný a časový harmonogram ich plnenia vo forme opatrení a tiež budú stanovené aj ústredné orgány štátnej správy SR zodpovedné za ich plnenie a realizáciu.  

Dopady zámerov a cieľov dlhodobého zámeru na finančné zdroje, životné prostredie, zamestnanosť sú spracované v „Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie“. 

Materiál prešiel 1. medzirezortným pripomienkovým konaním dňoch 28.2. až 13.3. 2007 . Dňa 29. marca 2007 prerokovaný v Rade vlády SR pre vedu a techniku. Rada vlády odporučila vláde Slovenskej republiky materiál prerokovať a schváliť po zapracovaní pripomienok. Pripomienky rady vlády boli do materiálu zapracované. Uznesenie rady vlády k materiálu je prílohou k predkladacej správe. 

Dňa 9. júla 2007 bol materiál prerokovaný v Komisii pre vedomostnú spoločnosť a na základe záverov jej rokovania bol predložený na 2. medzirezortné pripomienkové konanie, ktoré sa uskutočnilo v dňoch 11. – 17. 7. 2007.

Stav vyhodnotenia pripomienok z 2. medzirezortného pripomienkového konania je uvedený v jeho vyhodnotení, ktoré je súčasťou materiálu. S povinne a aj nepovinne pripomienkujúcimi subjektami boli odstránené všetky rozpory. 

Príloha k Predkladacej správe

Uznesenie
z rokovania Rady vlády Slovenskej republiky pre vedu a techniku
dňa 29. marca 2007 k materiálu
„návrh Dlhodobého zámeru štátnej vednej a technickej politiky do roku 2015“

Rada vlády Slovenskej republiky pre vedu a techniku na svojom rokovaní dňa 29. marca 2007 materiál prerokovala a odporučila ho vláde Slovenskej republiky po zapracovaní pripomienok prerokovať  a schváliť.